JY LEES NOU Adele groter en groter (en kleiner en kleiner)
In die video van "Send My Love" verskyn 'n baie skraler Adele in 'n pragtig geblomde Dolce & Gabbana-rok wat op Net-A-Porter vir sowat R108 416 verkoop word! Só lyk die rok op die looplank:
Adele het glo 30 pond (13,6 kg) verloor, maar nié omdat sy toegegee het aan die druk van die bedryf nie - eerder om gesondheidsredes. Sy het ook ophou rook. Die 28-jarige superster het haar nog nooit veel gesteur aan druk om gewig te verloor nie. Sy het in die verlede gesê sy maak musiek vir ore, nie vir die oë nie.
"Ek het in die verlede tot 10 koppies tee per dag gedrink met 2 teelepels suiker daarin - dis 20 teelepels suiker per dag!" het sy aan The Sun gesê. "Vandag het ek meer energie as ooit tevore!"
En haar oefensessies word onder die wakende oog van die voormalige driekampatleet Pete Geracimo gedoen. Hy volg die Tabata-metode wat bestaan uit spierbou-oefening én intense kardiovaskulêre oefeninge. Adele het verlede jaar gesê sy laat nie toe dat haar gewig haar lewe beheer nie. "Ek het probleme met my liggaam-selfbeeld, maar dit beheer my geensins nie. Daar is groter probleme in die wêreld as hoe ek oor myself voel," het sy aan die musiekblog SiriusXM gesê.
Daar's net een jy, so waarom wil jy soos al die ander mense lyk? Hoekom wil jy dieselfde haarstyl as die res hê? En waarom wil jy almal se opinies deel?
Kyk hieronder na "Send My Love" - sedert dit gisteraand opgelaai is, het meer as 2 miljoen mense al daarna gekyk!